Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 223/07)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»Aceite Campo de Calatrava«

EU-nr.: PDO-ES-0642-AM01 – 10.1.2022

BOB (X) BGB ( )

1. Betegnelse

»Aceite Campo de Calatrava«

2. Medlemsstat

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Ekstra jomfruolie fremstillet af olivenfrugter (Olea europea L.) af sorterne Cornicabra eller Picual, enten alene eller kombineret med Arbosana, Hojiblanca, Arbequina, Koroneiki eller Lecciana som mulige sekundære sorter i et forhold på højst 15 %, og som fremstilles ved mekaniske eller andre fysiske processer, der ikke ændrer olien, men derimod bevarer smag, aroma og frugtens særlige egenskaber.

Olivenfrugterne plukkes direkte fra træet ved en modningsgrad på 3-6.

De højst tilladte værdier for ekstra jomfruolivenolie med oprindelsesbetegnelsen »Aceite Campo de Calatrava« er følgende:

Oliesyre: 70 %

Syregrad: højst 0,5 gram

Peroxidtal: højst 15 milliækvivalenter pr. kg

K232: højst 2

K270: højst 0,15

Organoleptisk analyse:

Median for mangler: Md = 0

Medianen af oliens frugtagtige smag: Mf > 3

Organoleptisk set får olivenolien sin kompleks frugtagtige og intense smag fra hver enkelt af de beskyttede sorter, der bruges i fremstillingen. Olivenolie fra Campo de Calatrava skal have en frugtagtig karakter på mindst 3. Den bitre og skarpe smag er behagelig og afbalanceret med en intensitet på 3-6 og adskiller sig ikke mere end 2 point fra den frugtagtige karakter.

Alle de ekstra jomfruolier, der fremstilles i Campo de Calatrava, har en fremtrædende smag af grønne oliven og anden frisk frugt, og olivenolien skal som minimum have disse positive egenskaber.

Oliesyreindholdet i olivenolie fra Campo de Calatrava er på 79,64 %, mens indholdet i andre fremstillingsområder varierer fra 56,9 % til 78,4 % (Uceda, Cultivo del Olivo [Olivendyrkning]). Den lavest tilladte værdi er 70 %.

3.3. Råvarer (kun for forarbejdede produkter)

—

3.4. Foder (kun for animalske produkter)

—

3.5. Specifikke etaper af produktionen, som skal finde sted i det afgrænsede geografiske område

—

3.6. Særlige regler for udskæring, rivning eller emballering osv.

For at bevare produktets særlige egenskaber i alle faser og sikre kvaliteten af de olivenolier, der er omfattet af oprindelsesbetegnelsen, skal emballeringen foregå inden for det afgrænsede geografiske område. På den måde har kontrolorganerne fuld kontrol over produktionen, og den endelige håndtering udføres dermed af områdets erfarne producenter. De ved mest om olivenoliens reaktion ved emballering, herunder varighed og metode for dekantering, filtreringsmetode og -materialer (tekstillærred, fiber, papir, cellulose, filterjord, perlit og diatoméjord), temperatur ved emballering, samt hvordan olivenolien reagerer ved kulde og opbevaring. Det endelig mål er at bevare produktets særlige egenskaber. Ved at filtrere olien korrekt opnås et handelsmæssigt attraktivt produkt, og at bevaringsbetingelserne fortsat er optimale. Ved filtreringen fjernes opløste presserester og fugt, der ellers kan gøre olien mindre velegnet til madlavning og fremme forekomsten af aflejringer, som kan forårsage anaerob gæring af kulhydrater og proteiner.

Emballeringsvirksomheden skal have et system til at adskille emballering af olivenolie med oprindelsesbetegnelsen fra emballering af andre olivenolier.

Ligeledes skal de have maskiner, der er godkendt til bearbejdning af olivenolie.

Olivenolien emballeres i beholdere af glas, polyethylenterephthalat (PET), beklædt stål, karton eller glaseret keramik.

3.7. Særlige regler for mærkning

Ud over firmanavnet skal etiketterne på emballagen til olivenolie indeholde logoet for oprindelsesbetegnelsen med ordene »Denominación de Origen Protegida (eller D.O.P)« Aceite Campo de Calatrava [Beskyttet oprindelsesbetegnelse (eller BOB) »Aceite Campo de Calatrava«].

Den emballage, som olivenolien afsættes i til forbrug, skal ud over etiketten forsynes med et certificeringsmærke med angivelse af den beskyttede oprindelsesbetegnelse. Certificeringsmærkerne skal være nummererede, udstedt og kontrolleret af kontrolorganet, således at de ikke kan genanvendes. Antallet af nummererede mærker, som kontrolorganet udsteder til olivenolieproducenterne, må ikke overstige den mængde olivenolie, der certificeres og registreres med henblik på emballering.

Mærkningen skal leve op til de generelle regler for mærkning.

4. Kort angivelse af det geografiske områdes afgrænsning

Produktions-, forarbejdnings- og emballeringsområdet ligger i det sydlige Castilla La Mancha og omfatter den centrale del af provinsen Ciudad Real, hvilket giver en fuldstændig morfologisk, geografisk og historisk ensartethed. Området omfatter kommunerne Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos og Villar del Pozo.

5. Tilknytning til det geografiske område

5.1. Det geografiske områdes egenart

Campo de Calatrava ligger i den sydlige del af det centrale højland på den iberiske halvø i en gennemsnitshøjde på 600 meter.

Den hyppige forekomst af højtryk og den kontinentale beliggenhed har stor betydning for klimaet. Højtrykkene medfører om vinteren meget lave temperaturer og om sommeren meget høje temperaturer.

Der falder ikke specielt meget nedbør, fordi området kun ligger på kanten af et område, hvor fronter og storme passerer fra sydvest eller fra Gibraltarstrædet og giver nedbør. Nedbøren i Campo de Calatrava overstiger som regel ikke 500 mm.

Jorden er basisk og middeldyb.

Det vulkanske materiale i området er basisk. Dette jordbundsmæssige forhold bidrager yderligere til, at området adskiller sig fra andre produktionsområder, og er afgørende for olivenoliens særlige kendetegn.

Den mørke jord i Campo de Calatrava absorberer en større mængde solstråler, hvilket gør jorden varmere og dermed tidligere klar til dyrkning af oliven.

5.2. Produktets egenart

»Aceite Campo de Calatrava« har følgende særlige kendetegn:

— mindst 85 % af olien skal fremstilles af sorten Cornicabra og/eller Picual og de resterende 15 % i givet fald af sorterne Arbosana, Hojiblanca, Arbequina, Koroneiki og Lecciana

— et højt indhold af oliesyre med en minimumsværdi på 70 %

— egenskaben frugtagtig er mindst 3 med smagsfornemmelser af grønne oliven og anden frisk frugt, hvilket er et minimumskrav

— den sensoriske profil skal være afrundet med en mærkbar bitterhed og skarphed på 3-6 og må ikke adskille sig mere end 2 point fra den frugtagtige karakter

— olivenolien adskiller sig fra andre olivenolier med beskyttet oprindelsesbetegnelse ved at være den eneste, der er sammensat mestendels af sorten Cornicabra og/eller Picual.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

En kalkholdig jord med middel dybde, vulkanske materialer, lav luftfugtighed og ringe nedbør, varme somre, vintre med lange frostperioder og en jordbund, der er tidligt klar til dyrkning, danner tilsammen et tørt økosystem, som i århundredernes løb ved naturlig udvælgelse har bevaret sorterne Cornicabra og Picual. Disser sorter tilpasser sig omgivelserne perfekt og sikrer et endeligt produkt med nogle særlige egenskaber, som adskiller sig fra produkterne fra andre olivenproducerende områder. Disse jordbunds- og vejrforhold medfører en større koncentration af fedtsyrer (Civantos, 1999) på mindst 70 %, hvilket skaber en olivenolie, der er mere stabil over for harskning.

En tør og basisk jordbund og ringe nedbør er med til at give Aceite Campo de Calatrava en frugtagtig karakter fra grønne oliven og anden frisk frugt på mindst 3.

Vandstress, der skyldes en meget lav mængde nedbør i frugtens modningsfase, skaber en behagelig og afbalanceret bitter og skarp smag på 3-6, som ikke afviger fra egenskaben frugtagtig med mere end 2 point.

Henvisning til offentliggørelsen af varespecifikationen

http://pagina.jccm.es/agricul/paginas/comercial-industrial/consejos_new/pliegos/PC_AM01_AceiteCC.pdf

(1) EUT L 179 af 19.6.2014, s. 17.